Γουόκερ Πέρσυ

Ο Γουόκερ Πέρσυ (Walker Percy, 28 Μαΐου 1916 – 10 Μαΐου 1990) ήταν Αμερικανός συγγραφέας που έζησε κυρίως στο Κόβινγκτον της Λουιζιάνα. Είναι γνωστός για τα φιλοσοφικά του μυθιστορήματα, η δράση των οποίων τοποθετείται στη Νέα Ορλεάνη και τα περίχωρα. Το πρώτο από αυτά, το The Moviegoer, κέρδισε το αμερικανικό Εθνικό Βραβείο Βιβλίου Μυθοπλασίας. Ο Πέρσυ αφιέρωσε τη λογοτεχνική του σταδιοδρομία στην εξερεύνηση της «εξαρθρώσεως του ανθρώπου στη σύγχρονη εποχή» Το έργο του εμφανίζει έναν συνδυασμό υπαρξιακών ερωτημάτων, ευαισθησιών του αμερικανικού Νότου και τη βαθιά χριστιανική του πίστη.

Βιογραφικά στοιχεία
Ο Πέρσυ γεννήθηκε στο Μπέρμιγχαμ της Αλαμπάμα και ήταν ο πρωτότοκος από τους τρεις γιους των Ληρόυ Πρατ Πέρσυ και της Μάρθα Σούζαν Φίνιζυ. Η οικογένεια του πατέρα του, μία προτεσταντική οικογένεια του Μισισίπι, περιελάμβανε τον θείο του Ληρόυ Πέρσυ, γερουσιαστή των ΗΠΑ που είχε αγωνισθεί κατα της Κου-Κλουξ-Κλαν, και τον Ληρόυ Πόουπ Πέρσυ, ήρωα του Εμφυλίου Πολέμου. Τον Φεβρουάριο του 1917 ο παππούς τού Γουόκερ Πέρσυ αυτοκτόνησε. Αυτή ήταν η αρχή μιας οικογενειακής τραγωδίας θανάτων και συναισθηματικής πάλης, που θα στοίχειωνε τον μελλοντικό συγγραφέα:

Το 1929, όταν ο Γ. Πέρσυ ήταν 13 ετών, αυτοκτόνησε και ο πατέρας του. Τότε η μητέρα του πήρε την οικογένεια στο σπίτι της δικής της μητέρας, στο Άθενς της Τζόρτζια. Δύο χρόνια αργοτερα, ο μελλοντικός συγγραφέας χάνει και τη μητέρα του, σε τροχαίο δυστύχημα, όταν το αυτοκίνητο που οδηγούσε η ίδια έπεσε σε ποτάμι από γέφυρα. Ο νεαρός Πέρσυ θεώρησε αυτό τον θάνατο ως μία ακόμη αυτοκτονία. Μαζί με τα δύο μικρότερα αδέλφια του, τον Ρόυ και τον Φιν, μετακόμισαν στο Γκρήνβιλ του Μισισίπι, όπου ανέλαβε την κηδεμονία τους ο δεύτερος εξάδελφός τους Γουίλιαμ Αλεξάντερ Πέρσυ, ένας εργένης δικηγόρος και ποιητής.

Ο Πέρσυ ανατράφηκε ως αγνωστικιστής. Ο Γουίλιαμ Πέρσυ γνώρισε στον Γουόκερ πολλούς συγγραφείς και ποιητές, αλλά και ένα συνομήλικό του αγόρι στη γειτονιά, τον μετέπειτα ιστορικό και μυθιστοριογράφο Σέλμπυ Φουτ, ο οποίος έγινε ο καλύτερός του φίλος για όλη του τη ζωή

Ο Πέρσυ σπούδασε πρώτα στο Πανεπιστήμιο της Βόρειας Καρολίνας στο Τσάπελ Χιλ και στη συνέχεια πήρε το πτυχίο της ιατρικής από το Πανεπιστήμιο Κολούμπια στη Νέα Υόρκη το 1941. Υποβλήθηκε σε ψυχοθεραπεία για να αντιμετωπίσει την κληρονομιά των αυτοκτονιών στην οικογένειά του. Αφού κόλλησε φυματίωση ενώ εκτελούσε μία αυτοψία στο Νοσοκομείο Bellevue, ο Πέρσυ πέρασε μερικά χρόνια σε σανατόριο στην πολιτεία της Νέας Υόρκης. Η ασθένειά του έγινε αιτία να εγκαταλείψει την ιατρική σταδιοδρομία.

Κατά την περίοδο της αναρρώσεώς του στο σανατόριο, ο Πέρσυ διάβασε με την ησυχία του τα έργα του Δανού υπαρξιστή φιλοσόφου Σαίρεν Κίρκεγκωρ και του Ρώσου μυθιστοριογράφου Φιοντόρ Ντοστογιέφσκι. Τότε άρχισε να αμφισβητεί την ικανότητα της Επιστήμης να εξηγήσει τα βασικά μυστήρια της ανθρώπινης ύπαρξης. Επηρεασμένος από το παράδειγμα ενός από τους συμφοιτητές του, ο οποίος συνήθιζε να ξυπνά την αυγή σχεδόν κάθε ημέρα και να πηγαίνει στη Θεία Λειτουργία, ο Πέρσυ αποφάσισε να γίνει Ρωμαιοκαθολικός και βαφτίστηκε το 1947.

Γάμος και οικογένεια
Ο Πέρσυ νυμφεύθηκε τη Μαίρυ Μπερνίς Τάουνσεντ, μία ιατρική τεχνικό, στις 7 Νοεμβρίου 1946. Το ζευγάρι υιοθέτησε μία κόρη, τη Μαίρη, και αργότερα απέκτησαν το δικό τους φυσικό τέκνο, την Ανν, η οποία ήταν κουφή από μικρή ηλικία. Η οικογένεια εγκαταστάθηκε στο Κόβινγκτον της Λουιζιάνα. Εκεί η σύζυγος του Πέρσυ διατηρούσε ένα βιβλιοπωλείο, όπου ο συγγραφέας έγραφε συχνά σε ένα γραφείο στον δεύτερο όροφο.

Ο Γουόκερ Πέρσυ πέθανε από καρκίνο του προστάτη 18 ημέρες πριν συμπληρώσει το εβδομηκοστό τέταρτο έτος της ηλικίας του. Η σορός του αναπαύεται στο κοντινό Αββαείο Βενεδικτίνων του Αγίου Ιωσήφ.

Συγγραφική σταδιοδρομία
Μετά από πολλά χρόνια συγγραφής και επεξεργασίας σε συνεργασία με τον συγγραφέα, συντάκτη και κριτικό Στάνλεϋ Κάουφμαν (1916–2013), ο Πέρσυ δημοσίευσε το πρώτο του μυθιστόρημα, το The Moviegoer, το 1961. Ο Πέρσυ έγραψε αργότερα για το έργο αυτό πως ήταν η ιστορία «ενός νέου άνδρα που είχε όλα τα πλεονεκτήματα μιας καλλιεργημένης αρχοντικής οικογένειας του Νότου - μία αίσθηση της επιστήμης και της τέχνης, γούστο για τις κοπέλες, τα σπορ αυτοκίνητα και τα συνηθισμένα πράγματα της κουλτούρας - αλλά που παρ' όλα αυτά αισθάνεται τον εαυτό του αποξενωμένο από αμφότερους τους κόσμους, τον παλαιό Νότο και τη νέα Αμερική.» Το 1998 ο εκδοτικός οίκος Modern Library κατέταξε το The Moviegoer στην εξηκοστή θέση του καταλόγου του με τα 100 καλύτερα μυθιστορήματα που γράφτηκαν στην αγγλική γλώσσα μέσα στον 20ό αιώνα.

Από τα υπόλοιπα μυθιστορήματά του, το Love in the Ruins (1971) και το τελευταίο του, το The Thanatos Syndrome (1987), περιέχουν στοιχεία επιστημονικής φαντασίας στην υπόθεσή τους, ενώ διακρίνεται και η ιατρική παιδεία του συγγραφέα. Ο Γουόκερ Πέρσυ δημοσίευσε επίσης μερικά μη λογοτεχνικά έργα, που εξερευνούν θέματα σημειωτικής και υπαρξισμού, με το πιο δημοφιλές από αυτά να είναι το Lost in the Cosmos.

Ο Πέρσυ δίδαξε και καθοδήγησε νεότερους συγγραφείς. Την εποχή που δίδασκε στο Πανεπιστήμιο Λογιόλα της Νέας Ορλεάνης, έπαιξε καθοριστικό ρόλο στο να εκδοθεί το μυθιστόρημα του Τζων Κένεντι Τουλ A Confederacy of Dunces το 1980, πάνω από μία δεκαετία μετά την αυτοκτονία του Τουλ εξαιτίας της απογοητεύσεώς του από την έλλειψη ενδιαφέροντος για το έργο του. Με την υπόθεσή του να διαδραματίζεται στη Νέα Ορλεάνη, το μυθιστόρημα κέρδισε Βραβείο Πούλιτζερ. Το 1987 ο Πέρσυ και άλλοι 21 αξιόλογοι συγγραφείς συναντήθηκαν στην Τσαττανούγκα (Τενεσσί) για να ιδρύσουν την «Εταιρεία Συγγραφέων του Νότου» (Fellowship of Southern Writers).

Τιμητικές διακρίσεις
 Το 1989 το Πανεπιστήμιο Νοτρ Ντέιμ τίμησε τον Γουόκερ Πέρσυ με το Μετάλλιο Laetare, που απονέμεται ετησίως σε έναν Καθολικό «του οποίου η διάνοια εξευγένισε τις τέχνες ή τις επιστήμες, πρόβαλε τα ιδεώδη της Εκκλησίας και ενεπλούτισε την κληρονομιά της ανθρωπότητας.»

 Το ίδιο έτος, το National Endowment for the Humanities τον επέλεξε για τη «Διάλεξη Τζέφερσον» στις Επιστήμες του Ανθρώπου, την «υψηλότερη τιμή που επιδαψιλεύει η ομοσπονδιακή κυβέρνηση (των ΗΠΑ) για διακεκριμένα διανοητικά επιτεύγματα στις επιστήμες του ανθρώπου».

Εργογραφία

Μυθιστορήματα
 The Moviegoer, Knopf, Νέα Υόρκη 1961. Επανέκδοση: Avon, 1980 — απέσπασε το Εθνικό Βραβείο Βιβλίου Μυθοπλασίας.
 The Last Gentleman, Farrar, Straus, Νέα Υόρκη 1966. Επανέκδοση: Avon, 1978.
 Love in the Ruins: The Adventures of a Bad Catholic at a Time Near the End of the World, Farrar, Straus, Νέα Υόρκη 1971. Επανέκδοση: Avon, 1978.
 Lancelot, Farrar, Straus, Νέα Υόρκη 1977
 The Second Coming, Farrar, Straus, Νέα Υόρκη 1980
 The Thanatos Syndrome, Farrar, Straus, Νέα Υόρκη 1987

Μη λογοτεχνικά κείμενα
Αρκετά από τα παρακάτω κείμενα είναι απλά φυλλάδια, ανατυπωμένα στο Signposts in a Strange Land.
 The Message in the Bottle: How Queer Man Is, How Queer Language Is, and What One Has to Do with the Other, Farrar, Straus, Νέα Υόρκη 1975
 Going Back to Georgia, University of Georgia, Athens 1978
 Questions They Never Asked Me, Lord John Press, Northridge, California 1979
 Bourbon, Palaemon Press, Winston-Salem, North Carolina 1982
 Lost in the Cosmos: The Last Self-Help Book, Farrar, Straus, Νέα Υόρκη 1983
 How to Be an American Novelist in Spite of Being Southern and Catholic, University of Southwestern Louisiana, Lafayette 1984
 The City of the Dead, Lord John Press, Northridge, California 1985
 Conversations with Walker Percy, επιμέλεια Lawson, Lewis A. & Victor A. Kramer, University Press of Mississippi, Jackson 1985
 Diagnosing the Modern Malaise, Faust Publ.Comp., Νέα Ορλεάνη 1985
 Novel-Writing in an Apocalyptic Time, Faust Publ.Comp., Νέα Ορλεάνη 1986
 State of the Novel: Dying Art or New Science, Faust Publ.Comp., Νέα Ορλεάνη 1988
Signposts in a Strange Land, επιμέλεια Patrick Samway, Farrar, Straus, Νέα Υόρκη 1991
 More Conversations with Walker Percy, επιμέλεια Lawson, Lewis A. & Victor A. Kramer, University Press of Mississippi, Jackson 1993.
 A Thief of Peirce: The Letters of Kenneth Laine Ketner and Walker Percy, επιμέλεια Patrick Samway, University Press of Mississippi, Jackson 1995
 The Correspondence of Shelby Foote and Walker Percy, επιμέλεια Jay Tolson, Center for Documentary Studies, Νέα Υόρκη 1996

Βιβλιογραφία
 Allen, William Rodney: Walker Percy: A Southern Wayfarer, University Press of Mississippi, 1986
 Coles, Robert: Walker Percy: An American Search, Little, Brown & Co, 1979
 Dupuy, Edward J.: Autobiography in Walker Percy: Repetition, Recovery and Redemption, Louisiana State University Press, 1996
 Harwell, David Horace: Walker Percy Remembered: A Portrait in the Words of Those Who Knew Him, University of North Carolina Press, 2006
 Samway, Patrick: Walker Percy: A Life, Loyola Press USA, 1999
 Tolson, Jay: Pilgrim in the Ruins: A Life of Walker Percy, Simon and Schuster, Νέα Υόρκη 1992
 Wood, Ralph C.: The Comedy of Redemption: Christian Faith and Comic Vision in Four American Novelists, University of Notre Dame Press, 1988
 Wyatt-Brown, Bertram: The Literary Percys: Family History, Gender & The Southern Imagination, University of Georgia Press, 1994
_: The House of Percy: Honor, Melancholy and Imagination in a Southern Family, Oxford University Press USA, 1994.
 Swirski. Peter: "We Better Kill the Instinct to Kill Before It Kills Us or Violence, Mind Control, and Walker Percy's The Thanatos Syndrome". American Utopia and Social Engineering in Literature, Social Thought, and Political History, Routledge, Νέα Υόρκη 2011.

Παραπομπές

Εξωτερικοί σύνδεσμοι 
 Αποθετήριο των χειρογράφων του Walker Percy, στη Southern Historical Collection, UNC-Chapel Hill
 Ο Πέρσυ στον Worldcat
 Βιογραφικό με φωτογραφία στη Fellowship of Southern Writers
 The Walker Percy Project: An Internet Literary Center
 Ο Γουόκερ Πέρσυ  στην Encyclopedia of Alabama
  — συνέντευξη του Γουόκερ Πέρσυ
 Η βιβλιοθήκη του και μία φανταστική συνέντευξη, στο «LibraryThing»
 Walker Percy: Ντοκιμαντέρ για τον συγγραφέα
 το τρέιλερ

Αμερικανοί μυθιστοριογράφοι
Αμερικανοί δοκιμιογράφοι
Χριστιανοί συγγραφείς